En 44-årig mand fra Hjørring-området er i eftermiddag død i en trafikulykke. To biler kørte frontalt sammen i krydset Oremosevej/Bindslevvej og Jerupvej ved Sindal. Manden, der sad i den ene bil, var blevet slynget ud af bilen. - Han blev i kritisk tilstand kørt med eskorte til Aalborg Universitetshospital, hvor han kort efter blev erklæret død, oplyser vagtchef ved Nordjyllands Politi Mads Hessellund. De to andre personer, der var involveret i ulykken, var lettere tilskadekomne og blev indlagt på sygehuset i Hjørring. Politiet fik anmeldelsen om færdselsulykken klokken 16.17. En bilinspektør har undersøgt ulykkesbilerne, men ifølge vagtchefen er der endnu ikke klarhed over, hvordan ulykken præcist er sket.

Referat:
To biler kørte sammen i kryds ved Sindal.